CELEX: 32015D0424
Language: el
Date: 2015-03-11 00:00:00
Title: Εκτελεστική απόφαση (ΕΕ) 2015/424 της Επιτροπής, της 11ης Μαρτίου 2015 , που αφορά την έγκριση της απόφασης παρέκκλισης σύμφωνα με το άρθρο 9 της οδηγίας 96/67/ΕΚ του Συμβουλίου σχετικά με την παροχή ορισμένων υπηρεσιών εδάφους στον Διεθνή Αερολιμένα του Ζάγκρεμπ [κοινοποιηθείσα υπό τον αριθμό C(2015) 473]

13.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 68/50
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/424 ΤΗΣ ΕΠΙΤΡΟΠΉΣ
   της 11ης Μαρτίου 2015
   που αφορά την έγκριση της απόφασης παρέκκλισης σύμφωνα με το άρθρο 9 της οδηγίας 96/67/ΕΚ του Συμβουλίου σχετικά με την παροχή ορισμένων υπηρεσιών εδάφους στον Διεθνή Αερολιμένα του Ζάγκρεμπ
   
      
         [κοινοποιηθείσα υπό τον αριθμό C(2015) 473]
      
   
   (Το κείμενο στην κροατική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 96/67/ΕΚ του Συμβουλίου, της 15ης Οκτωβρίου 1996, σχετικά με την πρόσβαση στην αγορά υπηρεσιών εδάφους στους αερολιμένες της Κοινότητας (1), και ιδίως το άρθρο 9 παράγραφος 5,
   Εκτιμώντας τα ακόλουθα:
   1.   Η ΚΟΙΝΟΠΟΙΗΘΕΙΣΑ ΑΠΟΦΑΣΗ ΠΑΡΕΚΚΛΙΣΗΣ
   
   
               (1)
            
            
               Οι κροατικές αρχές με την από 13 Αυγούστου 2014 επιστολή τους, την οποία έλαβε η Επιτροπή την 1η Σεπτεμβρίου 2014, κοινοποίησαν, σύμφωνα με το άρθρο 9 παράγραφος 3 της οδηγίας 96/67/ΕΚ (εφεξής: «η οδηγία»), την απόφαση παρέκκλισης που έλαβε η κυβέρνηση της Δημοκρατίας της Κροατίας βάσει του άρθρου 9 παράγραφος 1 στοιχεία β) και δ) της οδηγίας, για τον Διεθνή Αερολιμένα του Ζάγκρεμπ. Οι κροατικές αρχές υπέβαλαν πρόσθετες πληροφορίες με την από 1ης Δεκεμβρίου 2014 επιστολή τους, την οποία έλαβε η Επιτροπή στις 17 Δεκεμβρίου 2014, με τις οποίες συμπληρώθηκε η κοινοποίηση.
            
         
               (2)
            
            
               Η κοινοποιηθείσα απόφαση προβλέπει δύο παρεκκλίσεις. Πρώτον, ανατίθενται σε έναν και μόνον πάροχο οι κατηγορίες επίγειας εξυπηρέτησης που απαριθμούνται στα σημεία 3, 4 και 5, εξαιρουμένου του σημείου 5.1 του παραρτήματος της οδηγίας, ήτοι η διαχείριση των αποσκευών, η διαχείριση του φορτίου και του ταχυδρομείου όσον αφορά τον φυσικό χειρισμό φορτίου και ταχυδρομείου, εισερχομένου, εξερχομένου ή μεταφερόμενου από τον αεροσταθμό στο αεροσκάφος, καθώς και η εξυπηρέτηση στον χώρο στάθμευσης, εκτός από την καθοδήγηση αεροσκαφών στο έδαφος. Δεύτερον, απαγορεύεται η αυτοεξυπηρέτηση για τις εν λόγω τρεις κατηγορίες επίγειας εξυπηρέτησης, εκτός από την καθοδήγηση αεροσκαφών στο έδαφος. Αμφότερες οι παρεκκλίσεις ισχύουν για περίοδο δύο ετών, από την 1η Ιανουαρίου 2015 έως τις 31 Δεκεμβρίου 2016.
            
         2.   Η ΤΡΕΧΟΥΣΑ ΚΑΤΑΣΤΑΣΗ ΣΤΟΝ ΔΙΕΘΝΗ ΑΕΡΟΛΙΜΕΝΑ ΤΟΥ ΖΑΓΚΡΕΜΠ
   
   
               (3)
            
            
               Τον Διεθνή Αερολιμένα του Ζάγκρεμπ εκμεταλλεύεται η Zagreb International Airport JSC. Το 2013 διακινήθηκαν στον αερολιμένα 2,3 εκατ. επιβάτες.
            
         
               (4)
            
            
               Ο Διεθνής Αερολιμένας του Ζάγκρεμπ διαθέτει σήμερα έναν αεροσταθμό επιβατών, είναι δε υπό κατασκευή νέος αεροσταθμός επιβατών με τις σχετικές υποδομές (χώρο στάθμευσης αεροσκαφών, οδούς πρόσβασης και υπαίθριους χώρους στάθμευσης). Ο νέος αεροσταθμός θα ολοκληρωθεί και θα αρχίσει να λειτουργεί το αργότερο έως τα τέλη του 2016. Θα είναι χωρητικότητας 5 εκατ. επιβατών. Ο υπάρχων αεροσταθμός θα κλείσει και θα χρησιμοποιείται μόνον από τη γενική αεροπορία και για διάφορες άλλες δραστηριότητες (μίσθωση γραφείων κ.λπ.).
            
         
               (5)
            
            
               Σύμφωνα με τις κροατικές αρχές, οι περιορισμοί του υφιστάμενου αεροσταθμού, από άποψη τόσο υποδομών όσο και επιχειρησιακών πτυχών, δεν επιτρέπουν την οικονομική και αποτελεσματική δραστηριοποίηση πρόσθετων παρόχων επίγειας εξυπηρέτησης κατά το χρονικό διάστημα κατασκευής του νέου αεροσταθμού. Μόλις ολοκληρωθεί η κατασκευή του νέου αεροσταθμού επιβατών και του νέου χώρου στάθμευσης και αρχίσει η λειτουργία τους, θα επιλυθούν τα προβλήματα χώρου και χωρητικότητας που συνδέονται με την υπάρχουσα υποδομή.
            
         
               (6)
            
            
               Σύμφωνα με τις κροατικές αρχές, επί του παρόντος είναι ανοικτή η πρόσβαση στην αγορά διαχείρισης αποσκευών, εξυπηρέτησης στον χώρο στάθμευσης και διαχείρισης φορτίου και ταχυδρομείου. Ωστόσο, μέχρι τώρα δεν έχει υποβληθεί αίτηση για τη χορήγηση έγκρισης παροχής επίγειας εξυπηρέτησης σε τρίτους, ούτε αίτηση χορήγησης αδείας για την παροχή αυτών των επίγειων υπηρεσιών στον Διεθνή Αερολιμένα του Ζάγκρεμπ. Τις εν λόγω υπηρεσίες προς το παρόν παρέχει στους χρήστες του αερολιμένα η Zagreb International Airport Jsc. μέσω πλήρως ελεγχόμενης θυγατρικής της.
            
         
               (7)
            
            
               Το δικαίωμα αυτοεξυπηρέτησης ισχύει και στον Διεθνή Αερολιμένα του Ζάγκρεμπ. Ωστόσο, επί του παρόντος μόνον μία αεροπορική εταιρεία ασκεί αυτοεξυπηρέτηση σε μια υποκατηγορία της εξυπηρέτησης στον χώρο στάθμευσης (φόρτωση και εκφόρτωση τροφίμων και ποτών). Άλλη αεροπορική εταιρεία δεν έχει εκδηλώσει ενδιαφέρον για αυτοεξυπηρέτηση.
            
         
               (8)
            
            
               Ο Διεθνής Αερολιμένας του Ζάγκρεμπ έχει μία εγκατάσταση διαλογής για τις επιτόπου ελεγχόμενες αποσκευές και όλες τις μεταφορτωνόμενες αποσκευές. Το εμβαδόν των εγκαταστάσεων διαλογής είναι 515 m2. Αυτή η ζώνη διαλογής βρίσκεται στο υπόγειο του κεντρικού μέρους του αεροσταθμού.
            
         
               (9)
            
            
               Ο Διεθνής Αερολιμένας του Ζάγκρεμπ διαθέτει έναν τερματικό σταθμό φορτίου συνολικού εμβαδού 2 160 m2 και όλη η διαδικασία διακίνησης των εμπορευμάτων πραγματοποιείται σε αυτόν τον αποθηκευτικό χώρο. Λόγω του πολύ περιορισμένου χώρου, όλη αυτή η διαδικασία εκτελείται χειρωνακτικά με τη χρήση χειροκίνητων εργαλείων και περονοφόρων ανυψωτικών μηχανημάτων. Μια επιχειρησιακή πλατφόρμα παράδοσης και συλλογής φορτίου με μία ράμπα εισόδου-εξόδου βρίσκεται στην περιοχή δραστηριοτήτων τελωνειακής αποθήκευσης.
            
         
               (10)
            
            
               Στον εμπορευματικό αεροσταθμό του Διεθνούς Αερολιμένα του Ζάγκρεμπ διακινούνται ετησίως 8 000 με 8 500 τόνοι εμπορευμάτων και ταχυδρομείου, από τους οποίους το ταχυδρομείο ανέρχεται σε 1 000 με 1 500 τόνους ετησίως.
            
         
               (11)
            
            
               Ο Διεθνής Αερολιμένας του Ζάγκρεμπ διαθέτει έναν χώρο στάθμευσης εμπορικών αεροσκαφών, συνολικού εμβαδού 140 000 m2 και 22 θέσεων, και έναν χώρο στάθμευσης αεροσκαφών της γενικής αεροπορίας συνολικού εμβαδού 28 000 m2 και χωρητικότητας 20 αεροσκαφών.
            
         3.   ΔΙΑΒΟΥΛΕΥΣΗ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ
   
   
               (12)
            
            
               Σύμφωνα με το άρθρο 9 παράγραφος 3 της οδηγίας, η Επιτροπή δημοσίευσε περίληψη της απόφασης παρέκκλισης που κοινοποίησαν οι κροατικές αρχές στην Επίσημη Εφημερίδα της Ευρωπαϊκής Ένωσης και κάλεσε τα ενδιαφερόμενα μέρη να υποβάλουν τις παρατηρήσεις τους.
            
         
               (13)
            
            
               Η Επιτροπή έλαβε μία παρατήρηση από έναν πάροχο επίγειας εξυπηρέτησης, ο οποίος ζητούσε να πληροφορηθεί εάν θα οργανωθεί διαδικασία πρόσκλησης υποβολής προσφορών κατά τη διάρκεια της περιόδου παρέκκλισης, ώστε ο επιλεγείς πάροχος επίγειας εξυπηρέτησης που θα επιλεγεί να μπορεί να αρχίσει να δραστηριοποιείται αμέσως μετά τη λήξη της περιόδου παρέκκλισης. Δεν ελήφθησαν άλλες παρατηρήσεις από ενδιαφερόμενα μέρη.
            
         4.   ΑΞΙΟΛΟΓΗΣΗ ΤΗΣ ΑΠΟΦΑΣΗΣ ΠΑΡΕΚΚΛΙΣΗΣ ΜΕ ΒΑΣΗ ΤΗΝ ΟΔΗΓΙΑ
   
   
               (14)
            
            
               Οι κροατικές αρχές βάσισαν την απόφαση παρέκκλισης στο άρθρο 9 παράγραφος 1 στοιχεία β) και δ) της οδηγίας, το οποίο επιτρέπει, σε περίπτωση συγκεκριμένων περιορισμών χώρου ή χωρητικότητας, να ανατεθούν αποκλειστικά σε έναν μόνον πάροχο μία ή περισσότερες αναφερόμενες στο άρθρο 6 παράγραφος 2 κατηγορίες και να απαγορευθεί η αυτοεξυπηρέτηση για τις αναφερόμενες στο άρθρο 7 παράγραφος 2 της οδηγίας κατηγορίες.
            
         
               (15)
            
            
               Σύμφωνα με το άρθρο 9 παράγραφος 2 στοιχείο α) της οδηγίας, οι κροατικές αρχές διευκρίνισαν ότι οι δύο παρεκκλίσεις ισχύουν για τις κατηγορίες επίγειας εξυπηρέτησης που απαριθμούνται στα σημεία 3, 4 και 5 του παραρτήματος της οδηγίας, εξαιρουμένου του σημείου 5.1, ήτοι για τη διαχείριση αποσκευών, φορτίου και ταχυδρομείου και την εξυπηρέτηση στον χώρο στάθμευσης, εξαιρουμένης της καθοδήγησης αεροσκαφών στο έδαφος.
            
         
               (16)
            
            
               Όσον αφορά τη διαχείριση αποσκευών, η Επιτροπή κρίνει ότι οι κροατικές αρχές, με τις πληροφορίες που διαβίβασαν, απέδειξαν ότι δεν είναι δυνατόν να γίνει δεκτός δεύτερος πάροχος επίγειας εξυπηρέτησης τρίτων επιπλέον της διεύθυνσης επίγειας εξυπηρέτησης του αερολιμένα ή άλλος χρήστης αυτοεξυπηρέτησης στον αερολιμένα.
            
         
               (17)
            
            
               Ο επιχειρησιακός χώρος είναι περιορισμένος και στενός και οι ελιγμοί των οχημάτων μεταφοράς αποσκευών γίνονται με δυσκολία. Είναι ιδιαίτερα προβληματική η διαλογή αποσκευών κατά τη διάρκεια των περιόδων αιχμής όταν είναι σε λειτουργία και τα δύο τμήματα ελέγχου. Ως εκ τούτου, δεν υπάρχει αρκετός χώρος για την αποτελεσματική λειτουργία περισσότερων από έναν φορείς.
            
         
               (18)
            
            
               Δεν είναι δυνατόν να λυθεί το πρόβλημα χώρου στην υπάρχουσα εγκατάσταση, διότι η εγκατάσταση διαλογής των αποσκευών δεν επιτρέπει την επέκταση της εγκατάστασης σε άλλες περιοχές. Η χρήση υπόγειου ορόφου δεν θα ήταν εφικτή λύση λόγω της στάθμης του υδροφόρου ορίζοντα και των συναφών κινδύνων πλημμύρας. Η εξωτερική περιοχή επέκτασης της εγκατάστασης διαλογής θα απαιτούσε επίσης πολλά έργα ανακατασκευής που θα επηρέαζαν σημαντικά τις υπάρχουσες διαδικασίες κυκλοφορίας και θα προκαλούσε μεγάλες δαπάνες, ενώ η αποδοτικότητα της εν λόγω εγκατάστασης θα ήταν αμφίβολη.
            
         
               (19)
            
            
               Όσον αφορά τη διαχείριση φορτίου και ταχυδρομείου, η Επιτροπή κρίνει ότι οι κροατικές αρχές, με τις πληροφορίες που διαβίβασαν, απέδειξαν ότι δεν είναι δυνατόν να γίνει δεκτός δεύτερος πάροχος επίγειας εξυπηρέτησης τρίτων επιπλέον της διεύθυνσης επίγειας εξυπηρέτησης του αερολιμένα ή άλλος χρήστης αυτοεξυπηρέτησης στον αερολιμένα.
            
         
               (20)
            
            
               Ο εμπορευματικός αεροσταθμός είναι περιορισμένου μεγέθους. Η αποβάθρα παράδοσης και συλλογής φορτίου έχει μόνον έναν ιμάντα εισόδου-εξόδου που μειώνει σημαντικά τις επιχειρησιακές λειτουργίες της αποβάθρας, όταν σταθμεύουν πολλά ρυμουλκά οχήματα εντός του κλειστού χώρου κατά την αναμονή ή τη φόρτωση και εκφόρτωση. Δεν υπάρχει επομένως χώρος για να γίνει δεκτός άλλος φορέας εκμετάλλευσης.
            
         
               (21)
            
            
               Η Επιτροπή σημειώνει επίσης εν προκειμένω ότι ο όγκος φορτίου και ταχυδρομείου ανέρχεται σε περίπου 8 000 με 8 500 τόνους φορτίου και ταχυδρομείου ετησίως, ο οποίος παραμένει πολύ κατώτερος από το όριο των 50 000 τόνων φορτίου της οδηγίας για την υποχρέωση ανοίγματος της επίγειας εξυπηρέτησης σε τρίτους και της δυνατότητας αυτοεξυπηρέτησης.
            
         
               (22)
            
            
               Όσον αφορά την εξυπηρέτηση στον χώρο στάθμευσης, εξαιρουμένης της καθοδήγησης αεροσκαφών στο έδαφος κατά την αναχώρηση και την άφιξη, η Επιτροπή κρίνει ότι οι κροατικές αρχές, με τις πληροφορίες που διαβίβασαν, απέδειξαν ότι δεν είναι δυνατόν να γίνει δεκτός δεύτερος πάροχος επίγειας εξυπηρέτησης σε τρίτους επιπλέον της διεύθυνσης επίγειας εξυπηρέτησης του αερολιμένα ή άλλος χρήστης αυτοεξυπηρέτησης στον αερολιμένα.
            
         
               (23)
            
            
               Το πρόγραμμα πτήσεων του Διεθνούς Αερολιμένα του Ζάγκρεμπ χαρακτηρίζεται από τρεις βραχείας διάρκειας περιόδους αιχμής, συγκεκριμένα το πρωί, το απόγευμα και το βράδυ. Κατά τη διάρκεια αυτών των περιόδων αιχμής πρέπει να τίθενται σε λειτουργία πολλές διαφορετικές μονάδες εξοπλισμού για σχετικά σύντομο χρονικό διάστημα, ώστε να πληρούνται όλες οι απαιτήσεις για την έγκαιρη επίγεια εξυπηρέτηση των αεροσκαφών.
            
         
               (24)
            
            
               Ο χώρος στάθμευσης για ένα τόσο μεγάλο αριθμό μονάδων εξοπλισμού αποτελεί πρόβλημα. Με βάση την έκταση που καταλαμβάνουν τα κτίρια και άλλες κατασκευές, δεν υπάρχει διαθέσιμος χώρος κοντά στη θέση στάθμευσης αεροσκαφών για τη στάθμευση άλλου εξοπλισμού. Ο χώρος στάθμευσης που απαιτείται για τον υπάρχοντα εξοπλισμό είναι ήδη προβληματικός για τη διαχείριση του αερολιμένα. Το πρόβλημα είναι ακόμη μεγαλύτερο κατά τη χειμερινή περίοδο, όταν σταθμεύουν και τα εκχιονιστικά και υπηρεσιακά απορριμματοφόρα οχήματα μέσα στον περιορισμένο χώρο στάθμευσης. Λόγω αυτής της έλλειψης χώρου στάθμευσης δεν είναι, επομένως, δυνατόν να γίνει δεκτός δεύτερος φορέας.
            
         
               (25)
            
            
               Οι ανωτέρω περιορισμοί που οφείλονται στην έλλειψη χώρου στάθμευσης δεν ισχύουν για την καθοδήγηση αεροσκαφών στο έδαφος, διότι στη δεδομένη περίπτωση δεν χρειάζεται ογκώδης εξοπλισμός για τις υπηρεσίες αυτές. Οι εν λόγω υπηρεσίες δεν καλύπτονται από την απόφαση παρέκκλισης που κοινοποίησαν οι κροατικές αρχές και, ως εκ τούτου, δεν θα υπάρξει περιορισμός ως προς τον αριθμό των παρόχων καθοδήγησης αεροσκαφών στον Διεθνή Αερολιμένα του Ζάγκρεμπ.
            
         
               (26)
            
            
               Επίσης, σύμφωνα με τα στοιχεία που έχει στη διάθεσή της η Επιτροπή, η κατασκευή νέου αεροσταθμού στον Διεθνή Αερολιμένα του Ζάγκρεμπ άρχισε τον Δεκέμβριο του 2013. Η πρώτη φάση κατασκευής του νέου αεροσταθμού αναμένεται να ολοκληρωθεί το 2016 και ο αεροσταθμός αναμένεται να αρχίσει να λειτουργεί κατά τα τέλη του 2016. Ο νέος αεροσταθμός θα είναι χωρητικότητας 5 εκατ. επιβατών ετησίως και θα διαθέτει νέο και πλήρως ενοποιημένο σύστημα αποσκευών, νέο χώρο στάθμευσης αεροσκαφών, καθώς και νέους τροχοδρόμους και δρόμους εξυπηρέτησης. Οι κροατικές αρχές εξήγησαν ότι με την κατασκευή και τη λειτουργία του νέου αεροσταθμού θα επιλυθούν οι υπάρχοντες περιορισμοί χώρου και χωρητικότητας. Η κατασκευή και η λειτουργία του νέου αεροσταθμού μπορούν, συνεπώς, να θεωρηθούν κατάλληλο μέτρο για να αρθούν οι περιορισμοί σύμφωνα με το άρθρο 9 παράγραφος 2 στοιχείο β).
            
         
               (27)
            
            
               Οι παρεκκλίσεις που προβλέπονται στην απόφαση παρέκκλισης που κοινοποίησαν οι κροατικές αρχές είναι χρονικά περιορισμένες, ήτοι είναι διάρκειας δύο ετών. Ως εκ τούτου, τηρούνται οι απαιτήσεις του άρθρου 9 παράγραφος 6 της οδηγίας.
            
         
               (28)
            
            
               Τέλος, με βάση τα ανωτέρω, και ιδίως με βάση την τρέχουσα κατάσταση στον Διεθνή Αερολιμένα του Ζάγκρεμπ, τους περιορισμούς των εν λόγω παρεκκλίσεων ως προς το περιεχόμενο και το χρονικό πεδίο εφαρμογής τους και τα μέτρα που έχουν ληφθεί για την αντιμετώπιση των υφιστάμενων περιορισμών, η Επιτροπή κρίνει ότι οι παρεκκλίσεις δεν παραβλάπτουν αδικαιολόγητα τους στόχους της οδηγίας, δεν προκαλούν στρεβλώσεις του ανταγωνισμού μεταξύ παρόχων επίγειας εξυπηρέτησης ή/και χρηστών αυτοεξυπηρέτησης και δεν υπερβαίνουν τα αναγκαία, σύμφωνα με το δεύτερο εδάφιο του άρθρου 9 παράγραφος 2 της οδηγίας.
            
         
               (29)
            
            
               Εν προκειμένω, πρέπει να συνεκτιμηθεί ότι οι περιορισμοί που προβλέπονται στις παρεκκλίσεις εφαρμόζονται χωρίς διακρίσεις σε όλους τους (εν δυνάμει) παρόχους επίγειας εξυπηρέτησης, εξαιρουμένου του τμήματος επίγειας εξυπηρέτησης του αερολιμένα, καθώς και σε όλους τους χρήστες αυτοεξυπηρέτησης, ότι μέχρι σήμερα δεν έχει υποβάλει αίτηση κανένας πάροχος επίγειας εξυπηρέτησης ή χρήστης του αερολιμένα για να του επιτραπεί να ασκεί δραστηριότητες επίγειας εξυπηρέτησης στον Διεθνή Αερολιμένα του Ζάγκρεμπ, μολονότι επί του παρόντος δεν υπάρχουν περιορισμοί στην πρόσβαση στους παρόχους υπηρεσιών σε τρίτους, ούτε περιορισμοί στο δικαίωμα αυτοεξυπηρέτησης, και ότι κανένα από τα ενδιαφερόμενα μέρη δεν έγειρε αντιρρήσεις σχετικά με την απόφαση παρέκκλισης. Όσον αφορά την παρατήρηση που ελήφθη σχετικά με την ενδεχόμενη διαδικασία υποβολής προσφορών, η Επιτροπή υπενθυμίζει στις κροατικές αρχές την υποχρέωση να συμμορφωθούν, εγκαίρως, με όλους τους σχετικούς κανόνες του δικαίου της Ένωσης, στους οποίους συμπεριλαμβάνεται το άρθρο 11 της οδηγίας.
            
         
               (30)
            
            
               Η παρούσα απόφαση δεν θίγει το άρθρο 102 της Συνθήκης για τη λειτουργία της Ευρωπαϊκής Ένωσης, σύμφωνα με το οποίο απαγορεύεται, κατά το μέτρο που δύναται να επηρεάσει το εμπόριο μεταξύ κρατών μελών, η καταχρηστική εκμετάλλευση από μία ή περισσότερες επιχειρήσεις της δεσπόζουσας θέσης τους εντός της εσωτερικής αγοράς ή σημαντικού τμήματός της.
            
         5.   ΣΥΜΠΕΡΑΣΜΑ
   
   
               (31)
            
            
               Συνεπώς, με βάση το αποτέλεσμα της εξέτασης που διενήργησε η Επιτροπή και τις διαβουλεύσεις με τη Δημοκρατία της Κροατίας, πρέπει να εγκριθεί η απόφαση παρέκκλισης που έλαβε το εν λόγω κράτος μέλος, σύμφωνα με το άρθρο 9 παράγραφος 1 στοιχεία β) και δ) της οδηγίας, για τον Διεθνή Αερολιμένα του Ζάγκρεμπ, η οποία κοινοποιήθηκε στην Επιτροπή την 1η Σεπτεμβρίου 2014 και στις 17 Δεκεμβρίου 2014.
            
         
               (32)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της συμβουλευτικής επιτροπής που αναφέρεται στο άρθρο 10 της οδηγίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται η απόφαση παρέκκλισης που έλαβε η Δημοκρατία της Κροατίας, σύμφωνα με το άρθρο 9 παράγραφος 1 στοιχεία β) και δ) της οδηγίας 96/67/ΕΚ, για τον Διεθνή Αερολιμένα του Ζάγκρεμπ, η οποία κοινοποιήθηκε στην Επιτροπή την 1η Σεπτεμβρίου 2014 και στις 17 Δεκεμβρίου 2014.
   Άρθρο 2
   Η παρούσα απόφαση απευθύνεται στη Δημοκρατία της Κροατίας.
   
      Βρυξέλλες, 11 Μαρτίου 2015.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 272 της 25.10.1996, σ. 36.